SL Uradni list Evropske unije C 341/12

Izvleček odločbe glede Landsbanki Íslands hf. v skladu z Direktivo 2001/24/ES Evropskega parlamenta in Sveta o reorganizaciji in prenehanju kreditnih institucij

2010/C 341/05

Okrožno sodišče v Reykjaviku je dne 22. novembra 2010 odločilo, da se za banko Landsbanki Íslands hf., Reg. št. 540291-2259, Austurstræti 16, Reykjavík, (v nadaljnjem besedilu: banka), začne izvajati postopek prenehanja v skladu s splošnimi pravili v Oddelku B Poglavja XII Zakona št. 161/2002, ob upoštevanju točk 3 in 4 začasne določbe V istega zakona in s pravnim učinkom iz točke 2 iste določbe, kakor je bila spremenjena s členom 2 Zakona št. 132/2010.

Dne 7. oktobra 2008 je organ za finančni nadzor prevzel pooblastila skupščine delničarjev in imenoval odbor za razpustitev („resolution committee“) banke. Z odločbo sodišča je bilo banki 5. decembra 2008 dano dovoljenje za moratorij na njene dolgove, kot to dovoljuje Zakon št. 129/2008 (prim. Zakon št. 21/1991). To dovoljenje je bilo potem še trikrat podaljšano, zadnjič dne 31. avgusta 2010, in poteče najpozneje 5. decembra 2010, zakon pa ne dovoljuje nadaljnjega podaljšanja.

Zakon št. 44/2009 je začel veljati dne 22. aprila 2009 in je spremenil naravo in vsebino moratorija na dolgove, ki se odobri finančni ustanovi. V skladu s točko 2 začasne določbe II Zakona št. 44/2009 (začasna določba V Zakona št. 161/2002) je bil moratorij na dolgove predmet določb prvega odstavka člena 101 in členov 102, 103 in 103(a) Zakona št. 161/2002, kakor je bil spremenjen s prvim materialnopravnim odstavkom členov 5, 6, 7 in 8 Zakona št. 44/2009; to je, kot če bi se postopek prenehanja podjetja začel na podlagi odločbe sodišča na dan, ko je zakon začel veljati. Vendar je bilo določeno, da se postopek prenehanja obravnava kot dovoljeni moratorij na dolgove, dokler dovoljenje zanj velja. Zakon št. 44/2009 je tudi določal, da se po prenehanju veljavnosti zadevnega dovoljenja podjetje brez posebne sodne odločbe samodejno šteje za predmet postopka prenehanja v skladu s splošnimi pravili. Odbor za prenehanje („winding-up board“) je bil imenovan z odločbo okrožnega sodišča Reykjavík dne 29. aprila 2009.

Obvestilo upnikom je bilo objavljeno in časovni rok za prijavo terjatev je potekel 30. oktobra 2009. Poleg tega je bilo obvestilo 2009/C 125/08 o podaljšanju moratorija banke objavljeno v Uradnem listu Evropske unije. Obvestilo je vsebovalo tudi poziv k prijavi terjatev in opozorilo na časovne roke, ki jih je treba upoštevati. Prijavljene terjatve so bile obravnavane na treh sestankih, dva nadaljnja sestanka pa sta načrtovana za 1. december 2010 in 19. maj 2011. Načrtuje se, da se bodo takrat razprave o priznanju terjatev dokončale.

Zakon št. 132/2010, ki je začel veljati 17. novembra 2010, dodatno spreminja Zakon št. 161/2002 in določa, da odbor za razpustitev in odbor za prenehanje lahko pred iztekom moratorija, odobrenega podjetju, skupaj zahtevata, da se za podjetje na podlagi odločbe sodišča začne postopek prenehanja v skladu s splošnimi pravili, pod pogojem, da so izpolnjene materialnopravne zahteve točke 3 drugega odstavka člena 101 Zakona. Če se tej zahtevi ugodi, ostanejo ukrepi, sprejeti med moratorijem podjetja po začetku veljavnosti Zakona št. 44/2009 nespremenjeni.

Odločba sodišča z dne 22. novembra 2010 je bila zahtevana in sprejeta v skladu s spremembo, ki jo je vnesel Zakon št. 132/2010. Odločba sodišča ugotavlja, da so izpolnjeni zakonsko določeni pogoji, zahtevani za odločitev o postopku prenehanja. Vrednost premoženja banke znaša približno 1 138 milijarde ISK (na podlagi sedanjih ocen glede izterljivih terjatev in na podlagi menjalnega tečaja islandske krone (ISK) dne 30. septembra 2010), obveznosti pa znašajo približno 3 427 milijarde ISK. V skladu s tem je banka insolventna in nezmožna v celoti poravnati svoje dolgove do upnikov, izključena pa je bila tudi možnost, da so plačilne težave začasne narave (prim. točko 3 drugega odstavka člena 101 Zakona št. 161/2002). Odločba sodišča tudi potrjuje, da v skladu z navedeno določbo, kakršna je po uzakonitvi Zakona št. 132/2010, ukrepi, sprejeti med moratorijem na dolgove nekega podjetja po začetku veljavnosti Zakona št. 44/2009, ostanejo nespremenjeni in da to med drugim pomeni, da imenovanje odbora za razpustitev in odbora za prenehanje banke ostane v veljavi, isto pa velja za vse ukrepe, ki temeljijo na členih 101, 102, 103 in 103(a) Zakona št. 161/2002 (prim. točko 2 začasne določbe V istega zakona). To tudi potrjuje, da morajo razvrstitev terjatev in drugi pravni učinki, ki so običajno določeni z datumom, na katerega se izreče odločba o prenehanju, v tem primeru biti določeni z datumom začetka veljavnosti Zakona št. 44/2009, tj. z 22. aprilom 2009.